I n f o r m á c i a
o plnení úloh  z rozpracovania opatrení   vyplývajúcich  zo Správy o poľnohospodárstve     a potravinárstve  v SR 2004 a Správy o lesnom hospodárstve v SR 2004
	
V nadväznosti na bod C.3 uznesenia SR č.467/2004 k materiálu „Rozpracovanie opatrení na realizáciu koncepčných zámerov Strednodobej koncepcie politiky pôdohospodárstva na roky 2004 až 2006“ boli v správe o poľnohospodárstve a potravinárstve v SR 2004 a v správe o lesnom hospodárstve v SR aktualizované a konkretizované  úlohy na rok 2005 vyplývajúce z tejto koncepcie.
Zo zelených správ 2004 vyplynulo  zabezpečovať  celkom 32 úloh, z toho je 26  rezortného charakteru. 
A. Agropotravinársky komplex 
Opatrenia a úlohy za poľnohospodárstvo a potravinárstvo boli zamerané  na plnenie záväzkov vyplývajúcich z členstva SR v EÚ, aproximáciu európskej legislatívy do národných predpisov, analýzu a ekonomiku poľnohospodárstva, prognózu dosahov uplatňovania reformy SPP  EÚ, na  štrukturálne zmeny príspevkových organizácií rezortnej vedecko-výskumnej základne a na úlohy v oblasti informatiky. Osobitný dôraz sa kládol na hodnotenie dosahov vstupu do EÚ na slovenské poľnohospodárstvo. 
Úlohy vyplývajúce zo „zelených správ 2004“ neriešia celý rámec rezortu pôdohospodárstva. Ministerstvo pracuje aj na iných úlohách, ktoré vyplývajú z iných strategických dokumentov vrátane rozpracovania programového vyhlásenia vlády SR na podmienky MP SR, Plánu legislatívnych úloh vlády SR a Plánu práce vlády SR na rok 2005. 
Prevzatím Spoločnej poľnohospodárskej politiky EÚ sme začali od mája 2004 uplatňovať  mechanizmus administrácie a vyplácania podpôr Európskej únie. Slovensko už od svojho vstupu využilo, so zreteľom na budúce reformné zmeny SPP, možnosť uplatniť model jednotnej platby na plochu SAPS v kombinácii s možnosťou vyplácania národných doplatkov k priamym platbám vo forme viazaných platieb u jednotlivých výrobkových odvetví – dojčiacich kráv, oviec, tabaku, chmeľu a u plodín na ornej pôde.  
Za významný dokument (I. štvrťroka 2005), možno označiť materiál „Zhodnotenie stavu a pozície poľnohospodárstva na výkonnosti hospodárstva SR v období členstva v EÚ a vývoj poskytnutých podpôr za rok 2004“, ktorého cieľom bolo posúdiť a zhodnotiť ako bol rezort pripravený na  konkrétne uplatňovanie nástrojov  SPP EÚ. V ňom sa, okrem iného, konštatuje, že: 
•	výkonnosť poľnohospodárstva, meraná hrubou poľnohospodárskou produkciou v stálych cenách roku 2000, sa v roku 2004 zvýšila nielen oproti predchádzajúcemu roku 2003  o 8 %, ale aj v porovnaní k priemeru rokov 2000-2003 o 9,3 %, a to pri výraznom náraste rastlinnej o 29,2 % a poklese živočíšnej produkcie o 7,7 %. 
•	v prvom roku členstva v EÚ  sa podiel poľnohospodárstva na HDP zvýšil zo 4,1 % v roku 2003 na 4,70 % v roku 2004.
•	v roku 2004 poľnohospodárstvo dosiahlo kladný hospodársky výsledok 1,6 mld. Sk,   t. j. najlepší od roku 1990.
•	Podniky potravinárskeho priemyslu dosiahli zisk 1,52 mld. Sk, čo medziročne predstavuje zvýšenie o cca 21%.
Doterajšie skúsenosti s uplatňovaním nezviazanej priamej platby nepotvrdili pôvodné obavy z extenzifikácie výroby a opúšťania pôdy. Skôr pozorujeme, že farmári  viac  ako doteraz dbajú o správne udržiavanie pozemkov, najmä  trvalých trávnych  porastov v dobrom  poľnohospodárskom stave.
 Aj keď bol rok 2004 v porovnaní s rokom 2003 ziskovým, pozitívnejšie dopady z pričlenenia slovenského poľnohospodárstva k spoločnému európskemu agrárnemu priestoru a prevzatia SPP možno očakávať až v ďalších rokoch. 
V  rámci harmonizácie poľnohospodárskej a potravinárskej legislatívy s právom EÚ bolo do decembra 2005 novelizovaných a prijatých: 3  zákony a ďalších 43 legislatívnych predpisov (výnosy, nariadenia vlády a vyhlášky). Dôležitým vykonávacím predpisom k zákonu o potravinách je Potravinový kódex,  v  ktorého rámci MP SR v súlade s novoprijímanou legislatívou EÚ novelizovalo 10 hláv PK SR.
 MP SR plnilo tiež úlohy súvisiace s bezpečnosťou potravín, vyplývajúce z „Národnej správy o úradnej kontrole potravín“, ktorá sa v súlade so smernicou Rady predkladá každoročne Európskej komisii, ako aj „Správy o plnení opatrení vyplývajúcich pre rezort pôdohospodárstva z Programu ozdravenia výživy“.
•	Rada ministrov poľnohospodárstva Európskej únie prijala 26. júna 2003 v Luxemburgu  zásady reformy  spoločnej poľnohospodárskej politiky, ktorá by mala vytvárať stabilnejší politický rámec pre európske poľnohospodárstvo. Nadväzne bolo schválené  Nariadenie Rady (ES) č. 1782/2003, ktorým sa stanovujú spoločné pravidlá pre režimy priamych podpôr v rámci reformovanej SPP EÚ. V priebehu roka 2005 MP SR v spolupráci s vedecko – výskumnou základňou rezortu rozpracovalo  „varianty uplatnenia reformovanej SPP v podmienkach Slovenska“, ktoré boli prerokované na porade vedenia ministerstva. 
Súčasťou reformy spoločnej poľnohospodárskej politiky sú aj nové nástroje na podporu rozvoja vidieka. Dňa 20.9.2005 bolo prijaté Nariadenie Rady (ES) č. 1698/2005 o podpore  rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV).  
V súlade s článkom 11  tohto nariadenia sa v súčasnosti pracuje na príprave „Národného strategického plánu SR (NSP SR)“, ktorý bude vykonávaný prostredníctvom  „Programu rozvoja vidieka SR na programovacie obdobie 2007 – 2013“. 
V oblasti informatiky sa postupne zabezpečovala implementácia štandardov pre informačnú bezpečnosť v informačných systémoch rezortu  vrátane budovania „Integrovaného geografického systému rezortu ako rezortnej infraštruktúry“.
V oblasti vedy a výskumu sa v priebehu roka 2004 a  2005 realizovali zásadné štrukturálne zmeny príspevkových organizácii rezortnej vedecko-výskumnej základne. Súčasťou týchto zmien bola integrácia Výskumného ústavu trávnych porastov a horského poľnohospodárstva B. Bystrica, Oblastného výskumného ústavu agroekológie  Michalovce a výskumnej časti Výskumného ústavu vinohradníckeho a vinárskeho Bratislava do Výskumného ústavu rastlinnej výroby (VÚRV) Piešťany. 
	Druhá fáza štrukturálnych zmien v rezortnej VVZ sa začala analýzou a návrhom  harmonogramu štrukturálnych zmien VVZ v septembri 2005. Nadväzne bolo rozhodnuté o zlúčení príslušných príspevkových organizácii rezortnej VVZ a o vytvorení príspevkových organizácií: Slovenské centrum poľnohospodárskeho výskumu so sídlom v Nitre a Národného lesníckeho centra so sídlom vo Zvolene“. 
Na porade vedenia MP SR 2. 11. 2005 bolo  schválené vytvorenie novej organizácie Slovenské centrum poľnohospodárskeho výskumu so sídlom v Nitre, ktorá  vznikla zlúčením VÚRV Piešťany a Výskumného ústavu živočíšnej výroby Nitra  k 1. januáru 2006.
Na porade vedenia MP SR dňa 8. 12. 2005  bol prerokovaný a schválený  „Projekt  splynutia príspevkových organizácií Lesníckeho výskumného ústavu Zvolen, Lesoprojektu Zvolen, Ústavu pre výchovu a vzdelávanie pracovníkov LVH SR do Národného lesníckeho centra so sídlom vo Zvolene“ k 1.januáru 2006. 
Zmena formy hospodárenia z príspevkovej na neziskovú je navrhnutá u Výskumného ústavu potravinárskeho k termínu 1.7.2006.

             B. Lesné hospodárstvo
 
	Za významné dokumenty prijaté, resp. zabezpečované v oblasti lesného hospodárstva považujeme prípravu a vypracovanie Národného lesníckeho programu, kde sa navrhujú opatrenia na zosúladenie ekonomických nástrojov uplatňovaných v SR a EÚ, zabezpečenie efektívneho využívania finančných prostriedkov z fondov EÚ v podmienkach lesníctva SR prostredníctvom vhodného inštitucionálneho rámca pre lesnícke projekty a vypracovanie návrhov vykonávacích predpisov k zákonu o lesoch (tieto sa plnia priebežne). 
Národný lesnícky program je programom medzirezortným, ktorý rešpektuje nielen potreby odvetvového rozvoja lesného hospodárstva, ale zdôrazňuje aj význam lesov v životnom prostredí, ich mimoprodukčné funkcie, dôležitosť lesa ako obnoviteľného zdroja ekologicky vhodnej suroviny a význam využitia a spracovania dreva pre ekonomiku SR. 
Ďalej bol  pripravený Národný lesnícky program FOREST FOCUS, ktorý  bol Európskej komisii predložený v stanovenom termíne. K oficiálnemu rozhodnutiu Európskej komisie o národných programoch členských krajín na roky 2005 – 2006 ešte nedošlo. Konkrétnou implementáciou Národného lesníckeho programu FOREST FOCUS (nariadenie č. 2152/2003 Európskeho parlamentu a rady o monitorovaní lesov a environmentálnych interakciách v spoločenstve) bol Ministerstvom pôdohospodárstva SR poverený LVÚ vo Zvolene.
	Realizácia opatrení na zabezpečenie kompatibility národných kritérií a ukazovateľov trvalo udržateľného hospodárenia v lesoch (TUHL) s celoeurópskymi kritériami bola splnená. Ukazovatele TUHL sú zhodnotené v správe o lesnom hospodárstve v SR 2005. Tieto kritériá boli vypracované na základe príslušných rezolúcií Ministerských konferencií o ochrane lesov v Európe, v ktorých sa SR zaviazala prijať celoeurópske kritériá a ukazovatele ako základ na vypracovanie národných kritérií a ukazovateľov, medzinárodných správ o stave a vývoji lesov a zhodnotiť dosiahnutý pokrok trvalo udržateľného hospodárenia v lesoch prostredníctvom národných ukazovateľov za určité časové obdobie. 
	Lesnícky výskumný ústav vo Zvolene (LVÚ) v roku 2005 zabezpečoval úlohy, ktoré vyplývajú z ročnej periodicity plnenia - Monitoring zdravotného stavu lesov realizuje LVÚ Zvolen. Prijatím zákona č. 326/2005 Z. z. o lesoch sa lesnícka ochranárska služba stala orgánom štátnej odbornej kontroly ochrany lesa, ktorá vykonala kontrolu plnenia činností vykonávaných podľa tohto zákona a kontrolu zdravotného stavu lesa. 	
X	X						X
Menovité hodnotenie realizácie zámerov a plnenia úloh je v ďalšej časti informácie. Úlohy sú zoradené podľa odvetví rezortu pôdohospodárstva a z ich plnenia vyplýva, že k decembru 2005 bolo: splnených 23 úloh, priebežne sa plní 6 úloh,  úloha č. 6 – (vládne charakteru) bola zrušená uzn. vl. č. 987/2005,  úloha č.17 (rezortného charakteru) je nesplnená a v úlohe č.14 (rezortného charakteru) je požiadavka na zmenu termínu plnenia na apríl 2006.